Forslag til Rådets direktiv om ændring af direktiv 78/660/EØF med henblik på revision af beløb, der er angivet i ecu

(1999/C 114/05)

KOM(1998) 724 endelig udg.

(Forelagt af Kommissionen den 19. januar 1999)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets fjerde direktiv 78/660/EØF af 25. juli 1978 på grundlag af traktatens artikel 54, stk. 3, litra g), om årsregnskaberne for visse selskabsformer(1), særlig artikel 53, stk. 2,

under henvisning til forslag fra Kommissionen, og

ud fra følgende betragtninger:

Artikel 11 og 27 i direktiv 78/660/EØF og, ved henvisning, artikel 6 i direktiv 83/349/EØF(2) og artikel 20 og 21 i direktiv 84/253/EØF(3) indeholder grænser i ecu for balancesummen og nettoomsætningen, inden for hvilke medlemsstaterne må give dispensation fra bestemmelserne i direktiverne;

i henhold til artikel 53, stk. 2, i Rådets direktiv 78/660/EØF skal Rådet hvert femte år på forslag af Kommissionen undersøge og i givet fald revidere beløb i direktivet angivet i ecu under hensyntagen til den økonomiske og valutariske udvikling i Fællesskabet;

hidtil har Rådet i overensstemmelse med artikel 53, stk. 2, i direktiv 78/660/EØF tre gange revideret beløbene i ecu, nemlig ved direktiv 84/569/EØF(4), direktiv 90/604/EØF(5) og direktiv 94/8/EF(6);

den fjerde femårsperiode efter vedtagelsen af direktiv 78/660/EØF af 25. juli 1978 udløber den 24. juli 1998, og der er derfor basis for en revision af disse beløb;

gennem de seneste fem år har ecuen tabt noget af sin værdi målt i faste priser; på grundlag af den økonomiske og valutariske udvikling i Fællesskabet er det nødvendigt at forhøje beløbene angivet i ecu;

Rådets forordning (EF) nr. 974/98 fastsætter, at valutaen i de deltagende medlemsstater fra den 1. januar 1999 skal være euroen, og at euroen skal træde i stedet for valutaen i hver deltagende medlemsstat til den fastlåste omregningskurs; Rådets forordning (EF) nr. 1103/97 fastsætter, at euroen i løbet af overgangsperioden (1. januar 1999 - 31. december 2001) skal opdeles i nationale valutaenheder til omregningskursen; beløb i dette direktiv bør derfor angives i euro; beløb i euro, der forekommer i dette direktiv, omregnes til nationale valutaenheder i de medlemsstater, der indfører euroen, til omregningskursen; beløb i euro, der forekommer i dette direktiv, omregnes til den nationale valuta i de medlemsstater, der ikke indfører euroen, til den vekselkurs, der offentliggøres i De Europæiske Fællesskabers Tidende den 4. januar 1999 -

UDSTEDT FØLGENDE DIREKTIV:

Artikel 1

1. Artikel 11 i direktiv 78/660/EØF ændres således:

- i første led ændres "balancesum: 2 500 000 ECU" til "balancesum: 3 125 000 EUR"

- i andet led ændres "nettoomsætning: 5 000 000 ECU" til "nettoomsætning: 6 250 000 EUR".

2. Artikel 27 i direktiv 78/660/EØF ændres således:

- i første led ændres "balancesum: 10 000 000 ECU" til "balancesum: 12 500 000 EUR"

- i andet led ændres "nettoomsætning: 20 000 000 ECU" til "nettoomsætning: 25 000 000 EUR".

3. Revisionen af ovennævnte beløb i euro udgør fjerde femårlige revision, jf. bestemmelsen i artikel 53, stk. 2, i direktiv 78/660/EØF.

Artikel 2

Modværdien i den nationale valuta for medlemsstater, der ikke indfører euroen, er den værdi, der opnås ved at benytte den vekselkurs, der offentliggøres i De Europæiske Fællesskabers Tidende, der offentliggøres den 4. januar 1999.

Artikel 3

1. Medlemsstater, der agter at gøre brug af de muligheder, der foreligger i artikel 11 og 27 i direktiv 78/660/EØF, ændret ved dette direktiv, sætter de nødvendige love ag administrative bestemmelser i kraft for af efterkomme dette direktiv på et hvilket som helst tidspunkt efter dets offentliggørelse. De underretter straks Kommissionen herom.

2. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

3. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 4

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

(1) EFT L 222 af 14.8.1978, s. 11.

(2) EFT L 193 af 18.7.1983, s. 1.

(3) EFT L 126 af 12.5.1984, s. 20.

(4) EFT L 314 af 4.12.1984, s. 28.

(5) EFT L 317 af 16.11.1990, s. 57.

(6) EFT L 82 af 25.3.1994, s. 33.